Dr Ochs isch e groosse Apfikat vo dr  Gliichberächdigung gsi und het d Abschaffig vom Untertanestatus vo dr Landschaft agsträbt. Si Schwöger, dr Rootsherr Peter Vischer, het das de Basler Rööt vorgschlage. Die hai s zwar zerst abglähnt, aber schlussändlig het d Überredigskunst vom liberale Johann Lukas Legrand, und d Angst vor eme Gwaltsusbruch-d Baselbieter hai e baar Landvogteie abebrennt-die konservativere Rööt drzue broocht zuezstimme, und so isch Basel am 20. Januar 1798 dr erst eidgenössisch Ort worde, wo die Dradition vom Ancien Regime abgschafft het.[7] In dr Helvetik isch denn d Befreiig vo de Untertanegebiet uf die ganzi Republik usdehnt worde. Für zum das und anderi Reforme chönne durefüehre, hai die alte Elite müesse entmachdet wärde. Doderzue isch im Ochs und siine Mitkämpfer, wo sich Patriote gnennt hai, die revolutionäri französischi Idee vom ene zentral regierte Staat mit ere representativi Demokratii z rächt cho, wo die föderalistische Patrizier und konservative Landört gschwecht het.[8]